Marisol Lopez Tromp
Marisol Juliette Lopez-Tromp (☆ 28 di september 1969 na Aruba) ta un politico Arubano y miembro di Parlamento di Aruba. Desde 2021 e ta lider di partido MAS. Previamente el a fungi como minister den gabinete Oduber III y IV y gabinete Wever-Croes I y tabata miembro y presidente di parlamento.

Biografia 
Marisol Tromp ta yiu di Dominico Tromp, politico conoci di PPA y Yvonne Frans. Na inicio di su carera politico Lopez-Tromp tabata parti di partido Movimiento Electoral di Pueblo (MEP). E tawata miembro di Parlamento di Aruba di 1998 pa 2001. Den eleccion di 2001 el ta logra 4708 voto riba posicion nr. 4 di lista di MEP, birando e hende muhe cu mas tanto voto personal den historia electoral di Aruba. E record aki el a mantene te 2021, ora Evelyn Wever-Croes a logra 7518 voto personal. Lopez a bira dos bes minister di Aruba. Den Gabinete-Oduber III ela hiba cartera como Minister de Infrastructura y Asuntonan Social di 2001 pa 2005. Banda di e cartera aki a tawata di 2005 pa 2009 ademas Minister di Enseñansa y Vice Ministro-Presidente di Gabinete-Oduber IV. Ora MEP a bay den oposicion na 2009 Lopez-Tromp ta bolbe como parlamentario. Despues di a wordo kita for di partido MEP na 2010 e tawata miembro independiente den parlamento.

Na 2013 Lopez-Tromp ta uni na partido AVP. Posiciona nr. 29 riba e lista el a hala 1643 voto personal. Di 2013 pa 2016 e tabata presidente di Parlamento di Aruba, den cual su partido tabatin diestres asiento. Despues di un incidente den parlamento na juni 2016 Lopez-Tromp a bandona fraccion di AVP pa bira parlamentario independiente pa di dos bes. Na 2017 el a uni na e partido nobo, Pueblo Orguyoso y Respeta (POR). Despues di e resultadonan electoral di 22 di september 2017 el a mantene su asiento den parlamento, unda el a fungi como lider di fraccion pa POR te cu dia 27 di januari 2020.

Lopez-Tromp ta huramenta dia 28 di januari 2020 como minister di Desaroyo Teritorial, Infrastructura y Medio Ambiente y sucesor di Otmar Oduber, kende a retira dia 12 di december 2019 for di gabinete Wever-Croes I. Despues di cuater luna den funcion POR ta exigi su retiro foi gabinete y foi partido pa mas tarda dia 8 di juni, alegando falta di confiansa den su funcionamento. Ta haci un intento di mediacion, sinembargo sin resultado, despues cu Lopez a nenga pa retira y a continua como minister sin partido. A raiz di un situacion ku a escala Conseho di Minister di Aruba ta dicidi di kita su cartera entrante 25 di juli 2020. Dia 31 di juli Parlamento di Aruba ta convoca un reunion riba peticion di e dos parlamentario di POR y e lidernan de fraccion di MEP y RED pa debati un mocion di desconfiansa. Na caminda e reunion ta keda suspendi riba peticion di POR pa duna espacio pa intermediacion dor di prome ministro Evelyn Wever-Croes. Dia 21 di oktober Conseho di Minister ta dicidi cu Lopez mester retira. E decreto di retiro ta haya sosten di un mayoria den parlamento y conforme art. II.2 di constitution di Aruba esaki a wordo ratifica dor di gobernador Boekhoudt dia 22 di oktober 2020.

Desde april 2021 e ta lider y presidente di Movimiento Arubano Soberano.

Participacion electoral 

Hende
Politico di Aruba
Arubano konosí